Абыхэм я гум и хуабагъыр
Зи ныбжь хэкIуэтахэм я дунейпсо махуэм ирихьэлIэу ди республикэм щаублэ «Гу хуабагъэ» мазэ лэжьыгъэр. АбыкIэ хъыбар дигъэщIащ КъБР-м Лэжьыгъэмрэ социальнэ зыужьыныгъэмкIэ и министерствэм и пресс-IэнатIэм и лэжьакIуэ Токъмакъ Мадинэ. Нэхъыжьхэм я Iуэху дэкIыным хуэгъэпса лэжьыгъэ зэмылIэужьыгъуэхэр щызэфIахынущ Къэбэрдей-Балъкъэрым хыхьэ щIыпIэ псоми.
ЦIыхухэм социальнэ и лъэныкъуэкIэ защIэгъэкъуэнымкIэ министерствэм и IэнатIэм Шэрэдж куейм щиIэ центрым хуэныкъуэхэм папщIэ щызэхуахьэс щыгъыныщIэхэр, ерыскъыпхъэхэр. Къудамэм и унафэщI Шаваевэ Заирэ зэрыжиIэмкIэ, а IэнатIэм лэжьыгъэшхуэ щокIуэкI цIыхухэм дэIэпыкъуныгъэ зэмылIэужьыгъуэхэр етынымкIэ. Абыхэм зызыщIагъакъуэр зи ныбжь хэкIуэтахэм я закъуэкъым, атIэ щытыкIэ гугъу гъащIэм иригъэува цIыху щхьэхуэхэми, бынунагъуэшхуэхэми, сабий ныкъуэдыкъуэ зэрыс унагъуэхэми, зи закъуэу бын зыпI анэхэми (адэхэми) ядоIэпыкъу.
IэнатIэм набдзэгубдзаплъэу щахущытщ я нэIэ щIэтхэм. ЗэфIаха лэжьыгъэхэр зэрыт тхылъым ит тхыгъэхэм ятепщIыхьмэ, мы илъэсым щыщу блэкIа мазэхэм абы дэIэпыкъуныгъэ зэмылIэужьыгъуэхэр щагъуэтащ цIыху 220-м. Абыхэм яхэтщ ерыскъы пщтыркIэ ягъэшхахэри, щыгъынкIэ къызэрагъэпэщахэри, юристхэм, психологхэм я чэнджэщхэр зратахэри, псэупIэ унэ къратынымкIэ сэбэп зыхуэхъуахэри.
Хабзэ хъуауэ, а социальнэ центрым къокIуалIэ икIи зыщагъэпсэху республикэм и нэгъуэщI щIыпIэхэм щыпсэу пенсионерхэм. Абы щыхьэт техъуэ фIыщIэ тхыгъэ куэд щIэлъщ IуэхущIапIэм. Апхуэдэу Прохладнэ къалэм щыпсэу Яцинэ Екатеринэ центрым и тхылъым иритхащ: «ФIыщIэ ин яхудощI центрым и лэжьакIуэ гуапэхэм. Ахэр хущIокъу зыхуей дыхуэзэу мыбы зыщыдгъэпсэхуным. Дызэрыщагъашхэм, къызэрыдэлIалIэм нэмыщI, щIыпIэ псапащIэхэм тхузэхуахьэса щыгъыныщIэхэри къыдатыж».
Зи гу хуабагъэмкIэ куэдым яхуэупсэф нэхъыжьхэм гулъытэ хэха щыхуащI Бахъсэн куейми. ЩIыпIэ пресс-IуэхущIапIэм и лэжьакIуэ Алокъуэ Аринэ зэрыжиIэмкIэ, Ныкъуэдыкъуэхэм я урысейпсо зэгухьэныгъэм Бахъсэн районым щиIэ къудамэм Зи ныбжь хэкIуэтахэм я дунейпсо махуэм ирихьэлIэу «стIол хъурей» щекIуэкIащ икIи пенсионерхэр нэхъ жыджэру гъащIэм хэтын зэрыхуейм тепсэлъыхьащ. Абы ехьэлIа зэпеуэ щIыпIэм къыщызэрагъэпэщынущ, зи ныбжь хэкIуэтахэм гулъытэ хуэщIыным хуэгъэза мазэ лэжьыгъэм хэту. Апхуэдэу жэпуэгъуэ мазэм и кIуэцIкIэ районым щрагъэкIуэкIыну я мурадщ нэхъыжьхэм яхуэгъэпса псапащIэ жармыкIэхэр, концертхэр, абыхэм я узыншагъэм пщIэншэу щыкIэлъагъэплъ Iуэхугъуэхэр.
ТхузэфIэкI псомкIи нэхъыжьхэм защIэдгъэкъуэным, ди псалъэ гуапэ нэхъыбэрэ зэрызэхедгъэхыным, абыхэм я гъащIэр, я псалъэ Iущыр ди дежкIэ зэрылъапIэр зыхедгъэщIэным, я гукъыдэжыр къызэрытIэтыным сыт щыгъуи дыхущIэкъун зэрыхуейм и щапхъэщ зи цIэ къитIуа IуэхущIапIэхэм щекIуэкI лэжьыгъэхэр. Зи щхьэцым дыжьын уэшхыр хэшха нэхъыжьхэм яхуэгъэза IуэхуфIхэр зэфIэхынри мазэ лэжьыгъэ мыхъуу, гъащIэ мардэ ирырехъу.
ЖЫЛАСЭ Маритэ.
